Brzina premještanja u lipnju dosegnula je 2 000 transfera, što je dosad najveći broj u jednom mjesecu. Rezultat je to koordiniranih nastojanja svih dionika prema dogovorenim dokumentima za planiranje, od grčke službe za azil koja je ubrzala postupke obavješćivanja, visokog povjerenika Ujedinjenih naroda za izbjeglice (UNHCR) koji osigurava prijevoz iz različitih dijelova Grčke do Atene i smještaj, Europskog potpornog ureda za azil (EASO) koji pruža potporu u izradi spisa i postupanju u skladu s njima i Međunarodne organizacije za migracije (IOM) koja organizira liječničke preglede, informativne sastanke prije odlaska i letove do država članica premještanja koje pokazuju fleksibilnost posebno kada je predmete trebalo odgoditi zbog zdravstvenih razloga.

Kako je navedeno u akcijskom planu, EASO je spreman pružiti potporu Italiji u radu na registraciji i obradi. U tom cilju EASO je pokrenuo kampanju putem društvenih medija, posebno otvaranjem telefonske linije EASO-a za premještanje, putem koje sada prima do 200 poziva tjedno. Međutim, da bi informativna kampanja bila uspješna, važno je da Italija EASO-u bez odgađanja pruži potrebne informacije za širu distribuciju letaka i informativnih natpisa te da poveća svijest o programu premještanja na lokalnoj razini (Prefetture/Questure) i u prihvatnim centrima, uključujući osiguranjem da potencijalni kandidati koji su trenutačno izvan službenog talijanskog sustava za prihvat budu brzo registrirani i uključeni u program premještanja. Nadalje, EASO je spreman povećati broj i aktivnu prisutnost svojih mobilnih timova da bi dopro do svih potencijalnih podnositelja zahtjeva koji ispunjavaju uvjete, a koji još nisu registrirani i olakšao njihovu registraciju u programu premještanja.

Države članice koje provode preseljenja u skladu s Izjavom EU-a i Turske pripremaju daljnje operacije preseljenja, što uključuje organizaciju misija u Tursku radi obavljanja razgovora s kandidatima za preseljenje. Slijedom preporuka iz prethodnih izvješća, Bugarska je sada objavila da je spremna preseliti 40 Sirijaca. Delegacija EU-a u Ankari i dalje UNHCR-u naglašava važnost slanja novih kandidata i državama članicama s manje preuzetih obveza.

Od država članica koje još nisu provele preseljenja iz Turske, Malta je u srpnju provela misiju odabira u Turskoj, a Cipar se službeno obratio UNHCR-u i izrazio spremnost da preseli pet osoba u skladu s Izjavom EU-a i Turske. Češka je vratila spise koje je prošlog ljeta primila od UNHCR-a jer se čini da za sada ne planira poduzimati nikakva presljenja iz Turske.

Istodobno s provedbom trenutačnih obveza u pogledu preseljenja iz Turske napreduju pregovori o standardnim operativnim postupcima za dobrovoljni humanitarni program prihvata s državama sudionicama i Turskom te je cilj dogovoriti ih što prije.

Kako bi se osigurala stalna financijska potpora EU-a za preseljenje, Komisija je na 8. Forumu o premještanju i preseljenju održanom 4. srpnja pozvala države članice da do 15. rujna 2017. dostave nove obveze preseljenja koje obuhvaćaju 2018. Ovaj postupak financiranja dio je redovitog preuzimanja obveza kojim se državama članicama omogućuje da se za preseljenje koriste financijskom potporom EU-a. Nastavak je to koordiniranog pristupa preseljenju na razini EU-a koji će se uzeti u obzir u budućem okviru Unije za preseljenje. I dalje se glavna prednost daje preseljenju Sirijaca i drugih državljana trećih zemalja raseljenih zbog sukoba u Siriji iz Turske. Istovremeno s obzirom na ostala humanitarna pitanja, pitanja zaštite i upravljanja migracijama, države članice dodatno se pozivaju da presele osobe kojima je potrebna međunarodna zaštita iz Libanona i Jordana te iz Sjeverne Afrike i Roga Afrike.

U skladu s akcijskim planom od 4. srpnja i u cilju spašavanja života, smanjenja migracijskog pritiska na Libiju i osiguranja alternativa za nezakonito daljnje kretanje prema EU-u, države članice posebno se pozivaju da se barem usredotoče se na ograničeno preseljenje najranjivijih osoba iz Libije, Egipta, Nigera, Etiopije i Sudana. Za sada ukupni iznos određen za preseljenje u 2018. iznosi 377,5 milijuna EUR, kojim se može financirati preseljenje najmanje 37 750 osoba kojima je potrebna međunarodna zaštita.

Preporuke: ·Države članice koje još nisu izvršile preseljenja u okviru trenutačnih programa na razini EU-a (Bugarska, Cipar, Grčka, Hrvatska, Malta, Poljska, Slovačka i Slovenija) i one koje nisu izvijestile ni o kakvom napretku te i dalje zaostaju u ostvarivanju ciljeva (Češka, Danska) trebale bi hitno pojačati napore kako bi ispunile svoje obveze u skladu sa zaključcima Vijeća od 20. srpnja 2015. ·Pozivaju se države članice da dodatno povećaju svoje ukupne napore iskazane tijekom protekle dvije godine i da Komisiji do 15. rujna 2017. dostave izjave o ambicioznom preuzimanju obveza za preseljenje u 2018.

4Daljnji koraci

Kako su čelnici europskih država ili vlada ponovno potvrdili na sastanku Europskog vijeća održanom od 22. – 23. lipnja 2017., te nedavno i ministri pravosuđa i unutarnjih poslova na neslužbenom sastanku održanom 6. srpnja u Tallinnu, i dalje se daje prednost potpunoj provedbi trenutačnog hitnog programa premještanja, posebno u pogledu trenutačne situacije u središnjem Sredozemlju.

S obzirom na trenutačne brojke migranata u Grčkoj i Italiji premještanje svih osoba koje se trenutačno nalaze u Italiji i Grčkoj, a koje ispunjavaju uvjete, moguće je i izvedivo do rujna 2017. To i dalje ostaje naš zajednički cilj kojem bi pravedno i razmjerno trebale pridonijeti sve države članice. Nedavno ubrzanje premještanja pokazuje da solidarnost djeluje ako sve države članice, uključujući Grčku, Italiju, agencije EU-a i ostale dionike na terenu, usko surađuju na postizanju istog cilja u duhu iskrene suradnje. Da bi se taj cilj ostvario, države članice trebale bi hitno poduzeti dodatna nastojanja i potrebne mjere navedene u ovom izvješću. Komisija će i dalje državama članicama pomagati u koordinaciji tih pojačanih nastojanja.

Odluke Vijeća primjenjuju se na sve podnositelje zahtjeva koji ispunjavaju uvjete na području Italije i Grčke do 26. rujna 2017. Stoga osobe koje stignu do tog datuma i koje ispunjavaju sve zahtjeve odluka Vijeća, ispunjavaju uvjete za premještanje i trebale bi biti premještene u druge države članice u razumnom roku nakon tog datuma. Ključno je da države članice ubrzaju premještanja i iz Italije i iz Grčke da bi se izbjegao zastoj u ovoj završnoj fazi i da nastave preuzimati dovoljno obveza za stvaranje dovoljno velike ponude mjesta za premještanje svih podnositelja zahtjeva koji ispunjavaju uvjete i koji se još nalaze u obje zemlje, uključujući one koji će vjerojatno stići do rokova iz odluka Vijeća o premještanju. Nakon 26. rujna 2017. Italija i Grčka trebale bi moći slati zahtjeve za premještanje za preostale podnositelje zahtjeva koji ispunjavaju uvjete državama članicama koje još nisu u potpunosti izvršile sva premještanja u okviru svojih udjela. Komisija će nastaviti pružati financijsku potporu kako je utvrđeno u odlukama Vijeća.

Komisija očekuje da će sve države članice osigurati premještanje svih podnositelja zahtjeva koji ispunjavaju uvjete.